जित्थें तक भारती लोकें दे लबास ते पैह्रावे दा सुआल ऐ उसदे च अंकल-संस्कृति ने जबरदस्त क्रांति लेई आंदी ऐ। साढ़ा पुराना पैह्रावा जियां धोती, पजामा, घटन्ना, सुत्थन, साढ़ी, सलोआर बगैरा अजकल पराने ते दक्यानूसी घोशत कीते जा करदे न। हून ते पैंट्ट, स्करट, जीन, मैक्सी, नाइटी बगैरा लबासें दे प्रचार गी बढ़ावा मिला करदा ऐ। ओ दिन दूर नेईं जिसलै भारत दियां सब नरियां बी स्कर्ट ते पैंट्टें कन्ने लैस होइयै संसार दियें नारियें कन्ने मूंढे ने मूंढा लाइयै अग्गें बधङन ते उंदे चा केईं विश्व सुंदरी ते एशिया सुंदरी दे नाम जित्तने आस्तै कोई कसर नेईं छोड़ङन। अंकल-संस्कृति दी किरपा कन्ने हून जागत-कुड़ियें दे ब्याह् दे बाद रफ्हेरे-दफ्हेरे बगैरा दी जगह पर ‘हनीमून’ सैर नै कब्जा करी लेदा ऐ। जागतें दे ब्याह् दे मौके पर जेह्ड़े सज्जन-सरबंधी कुसै बजह् कन्ने पुज्जने थमां खुंझी जंदे न ओ ब्याह् दे बाद औन तां उनेंगी ब्योह्ने आले जोड़े दा मूंह् दिक्खने आस्तै बी तरसनै पौंदा ऐ। की जे ओ ते हफ्ते-दऊं-हफ्तें आस्तै नेह् पासै नदारद होई गेदे होंदे न जिसदा स्हेई मैंनें च उंदे घरै आलें गी बी पता नेईं होंदा ऐ। जेकर उंदे बारे च कोई नासमझी दी बजह कन्नै पुच्छी गै बैठै तां जबाव जां ते मुस्कराहट भरे शार्रे कन्ने मिलदा ऐ जां ओ ते शिमला, डल्हौजी, कश्मीर बगैरा थाह्र सैर करने गी गेदे न, इयै जबाव मिलदा ऐ।